หุ้นไทยเปิดพุ่งแรง กว่า10 จุด
ตลาดหุ้นไทยต้นภาคเช้าวันนี้พุ่งกว่า 10 จุดทะลุ 820 จุดไปตามคาด รับอานิสงส์ตลาดหุ้นดาวโจนส์ของสหรัฐที่ปรับขึ้นมาแรงกว่า 200 จุดเมื่อคืนนี้ และราคาน้ำมันที่ปรับตัวเพิ่มขึ้น
8 ก.ค. 2553

ตลาดหุ้นไทยต้นภาคเช้าวันนี้พุ่งกว่า 10 จุดทะลุ 820 จุดไปตามคาด รับอานิสงส์ตลาดหุ้นดาวโจนส์ของสหรัฐที่ปรับขึ้นมาแรงกว่า 200 จุดเมื่อคืนนี้ และราคาน้ำมันที่ปรับตัวเพิ่มขึ้น
เมื่อเวลา 10.00 น.ดัชนี SET อยู่ที่ 824.93 จุด เพิ่มขึ้น 10.25 จุด (+1.26%)
น.ส.จิตรา อมรธรรม ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ฟินันเซียไซรัส  กล่าวว่า ตลาดหุ้นไทยเช้านี้เปิดกระโดดขึ้นมากว่า 10 จุด โดยมีแรงซื้อเข้ามาในหุ้นกลุ่มบิ๊กแคปทั้งแบงก์และพลังงาน เนืองจากแรงบวกที่ตลาดหุ้นดาวโจนส์เมื่อคืนนี้พุ่งแรงเกือบ 3% จากผลประกอบการของบริษัทในสหรัฐประกาศออกมาดีมากและดีกว่าที่คาด และราคาน้ำมันสูงขึ้นมาด้วยเป็นปัจจัยหนุน
ประกอบกับ นักลงทุนคลายความกังวลปัญหาในยุโรปในระยะสั้น แต่ในระยะกลาง ก็ยังมีความกังวลอยู่
"ตลาดบ้านเราที่ผ่านมาแข็งแรง และถูก take profit มากในระหว่างวัน บริเวณ 820 จุดเป็นแนวต้านที่สำคัญ แติ่คิดว่าน่าจะไปได้ 830 , 840"น.ส.จิตรา กล่าว
เมื่อเวลา 10.12 น.  ดัชนี SET อยู่ที่ 823.32 จุด บวก  8.64 จุด (+1.06%) โดยดัชนีขึ้นไปสูงสุดที่ 826.09 จุด